ET Euroopa Liidu Teataja L 139/29

KOMISJONI OTSUS,

3. juuni 2009,

millega luuakse mahepõllumajandusliku tootmise tehnilise nõuande eksperdirühm

(2009/427/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut

ning arvestades järgmist:

(1) Nõukogu 28. juuni 2007. aasta määruses (EÜ) nr 834/2007 (mahepõllumajandusliku tootmise ning mahepõllumajanduslike toodete märgistamise ja määruse (EMÜ) nr 2092/91 (1) kehtetuks tunnistamise kohta) on määratletud mahepõllumajandusliku tootmise eesmärgid ja põhimõtted ning on kehtestatud taime- ja loomakasvatus- ning vesiviljelustoodangu mahepõllumajanduslike toodete tootmise, märgistamise ja kontrolliga seotud põhinõuded.

(2) Komisjoni teatises nõukogule ja Euroopa Parlamendile, milles käsitletakse 2004. aasta juunis vastu võetud mahepõllumajandusliku toidu ja mahepõllunduse Euroopa tegevuskava, (2) teatas komisjon kavatsusest hinnata olukorda ja töötada välja poliitilise tugiraamistiku põhialused, milles esitataks üleüldine strateegiline visioon mahepõllumajanduse panuse kohta ühisesse põllumajanduspoliitikasse. Eelkõige on mahepõllumajandusliku toidu ja mahepõllunduse Euroopa tegevuskava meetmes 11 soovitatud luua tehnilise nõustamise sõltumatu ekspertide rühm.

(3) Komisjon võib vajada tehnilist nõustamist, et otsustada mahepõllumajanduslikus tootmises ja töötlemises toodete, ainete ja tehnoloogiate kasutamise lubamise üle, mahepõllumajandusliku tootmise eeskirjade väljatöötamise või tõhustamise ning üldisemalt mis tahes muu mahepõllumajandusliku tootmisega seotud küsimuse üle. Kõnealuste keerukate ja aeganõudvate ülesannete lahendamiseks läheb vaja sügavaid erialaseid teadmisi.

(4) Seepärast on vaja moodustada mahepõllumajandusliku tootmise valdkonna eksperdirühm ning määrata kindlaks selle ülesanded ja struktuur.

(5) Kõnealuse eksperdirühma abil on hõlpsam kaasata kõrgetasemelisi tehnilisi eksperditeadmisi mahepõllumajandusliku tootmisega seotud väga mitmesugustes valdkondades.

(6) Kõnealune eksperdirühm peaks koosnema mahepõllumajandusliku tootmise alal pädevatest teadlastest ja muudest ekspertidest, kes annaks komisjonile sõltumatut, väga head ja läbipaistvat tehnilist nõu.

(7) Eksperdirühma liikmete jaoks tuleks ette näha teabe avaldamise eeskirjad, ilma et see piiraks komisjoni otsuse 2001/844/EÜ, ESTÜ, Euratom (3) lisas esitatud komisjoni turvaeeskirjade kohaldamist.

(8) Eksperdirühma liikmete isikuandmeid tuleks töödelda vastavalt Euroopa Parlamendi ja nõukogu 18. detsembri 2000. aasta määrusele (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (4),

ON TEINUD JÄRGMISE OTSUSE:

Artikkel 1

Mahepõllumajandusliku tootmise tehnilise nõuande eksperdirühm

Käesolevaga moodustatakse mahepõllumajandusliku tootmise tehnilise nõuande eksperdirühm (edaspidi „eksperdirühm”).

Artikkel 2

Ülesanded

Eksperdirühma ülesanne on abistada komisjoni

a) mahepõllumajanduslikus tootmises kasutatavate toodete, ainete ja tehnoloogiate kasutamise hindamisel, võttes arvesse määruses (EÜ) nr 834/2007 sätestatud eesmärke ja põhimõtteid;

b) mahepõllumajandusliku tootmise olemasolevate eeskirjade tõhustamisel ja uute eeskirjade väljatöötamisel;

c) mahepõllumajandusliku tootmise valdkonna kogemuste ja heade tavade vahetamisel.

Artikkel 3

Konsulteerimine

1. Komisjon võib konsulteerida eksperdirühmaga igas küsimuses, mis on seotud mahepõllumajandusliku tootmise valdkonnaga.

2. Eksperdirühma esimees võib soovitada komisjonil mõnes konkreetses küsimuses eksperdirühmaga konsulteerida.

Artikkel 4

Koosseis ja ametisse nimetamine

1. Eksperdirühmas on 13 liiget.

2. Eksperdirühma liikmed määrab komisjon spetsialistide hulgast, kes on pädevad artikli 2 ja artikli 3 lõikes 1 osutatud valdkondades ning kes on vastanud avalikule kandideerimiskutsele. Komisjon võib koostada reservnimekirja kandidaatidest, keda ei saanud nimetada eksperdirühma alalisteks liikmeteks, kuid kes valikumenetluse käigus osutusid eksperdirühma kuulumiseks sobivaks.

3. Kõnealust reservnimekirja võib kasutada eksperdirühma asendusliikmete või eksperdirühma alamrühmade liikmete ametisse nimetamisel.

4. Eksperdirühma või eksperdirühma alamrühmade liikmed nimetatakse ametisse isikuliselt ja nad nõustavad komisjoni välistest mõjudest sõltumatult.

5. Eksperdirühma liikmed nimetatakse ametisse kolmeks aastaks õigusega olla ametisse tagasi valitud ning nad ei või ametis olla rohkem kui kolm järjestikust ametiaega. Nad jäävad ametisse kuni nende artikli 6 kohase asendamiseni või kuni nende ametiaeg lõpeb.

6. Liikmed, kes ei suuda enam eksperdirühma aruteludele tõhusalt kaasa aidata, kes astuvad tagasi või kes ei täida käesoleva artikli lõikes 4 või asutamislepingu artiklis 287 sätestatud tingimusi, võidakse ülejäänud ametiajaks asendada.

7. Liikmed, kes on ametisse nimetatud isikuliselt, kirjutavad igal aastal alla kohustusele tegutseda lähtuvalt avalikust huvist ning deklareerivad oma erapooletust kahjustada võivad huvid või nende puudumise. Kui neil on mõne koosoleku päevakorrapunkti suhtes huvisid, mida võib pidada sõltumatust kahjustavaks, deklareerivad nad need huvid sellel koosolekul.

8. Eksperdirühma ja selle alamrühmade isikuliselt ametisse nimetatud liikmete ning reservnimekirja lisatud liikmete nimed avaldatakse põllumajanduse ja maaelu arengu peadirektoraadi veebilehel ning eksperdirühmade registris. Kõnealuseid nimesid kogutakse, töödeldakse ja need avaldatakse vastavalt määrusele (EÜ) nr 45/2001.

Artikkel 5

Toimimine

1. Eksperdirühm valib lihthäälteenamusega oma liikmete hulgast esimehe ja kaks aseesimeest.

2. Kokkuleppel põllumajanduse ja maaelu arengu peadirektoraadiga võib moodustada alamrühmi, kes tegelevad konkreetsete küsimuste lahendamisega eksperdirühma antud volituste alusel. Sellised alamrühmad saadetakse pärast ülesannete täitmist laiali niipea, kui ülesanded on täidetud. Alamrühmad luuakse kuni seitsmest sellisest liikmest, kes kuuluvad eksperdirühma või artikli 4 lõikes 3 osutatud reservnimekirja.

3. Komisjoni esindaja võib juhul, kui see on kasulik või vajalik, kutsuda eksperdirühma või eksperdirühma alamrühma aruteludes osalema eksperte või vaatlejaid, kellel on spetsiifilised eriteadmised päevakorras olevate küsimuste kohta.

4. Eksperdirühma või eksperdirühma alamrühma aruteludes osalemisel saadud teavet, mis on komisjoni arvates konfidentsiaalne, ei tohi avalikustada.

5. Eksperdirühm ja selle alamrühmad kohtuvad tavaliselt komisjoni ruumides vastavalt komisjoni kehtestatud korrale ja ajakavale. Komisjon tagab sekretariaaditeenused. Muud komisjoni ametnikud, kes tunnevad menetluse vastu huvi, võivad osaleda eksperdirühma või selle alamrühmade koosolekutel.

6. Eksperdirühm kinnitab oma töökorra komisjoni poolt vastu võetud töökorra standardeeskirjade alusel (5).

7. Komisjon võib eksperdirühma koosoleku päevakorra, protokolli, mis tahes kokkuvõtteid, järeldusi või osalisi järeldusi või töödokumente avaldada Internetis asjaomase dokumendi algkeeles.

Artikkel 6

Koosolekutega seotud kulud

Komisjon hüvitab liikmetele ja ekspertidele eksperdirühma tegevusega seotud reisi- ja vajaduse korral elamiskulud vastavalt komisjoni välisekspertide kulude hüvitamise korrale.

Käesoleva otsuse kohaselt osutatud teenuste eest töötasu ei maksta.

Koosolekute kulud hüvitatakse aastaeelarve piires, mille eraldavad eksperdirühmale asjaomased komisjoni talitused.

Artikkel 7

Jõustumine

Käesolev otsus jõustub Euroopa Liidu Teatajas avaldamise päeval.

Brüssel, 3. juuni 2009 Komisjoni nimel komisjoni liige Mariann FISCHER BOEL

(1) ELT L 189, 20.7.2007, lk 1.

(2) SEK(2004) 739.

(3) EÜT L 317, 3.12.2001, lk 1.

(4) EÜT L 8, 12.1.2001, lk 1.

(5) SEK(2005) 1004.